**Ecoul**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te aștept acolo unde ecoul se lovește de timp

spărgând cuvântul într-o ploaie de frunze

suspinând după scoarța umedă a limbii

ce le-au născut dintr-un foșnet tăcut al inimii.

Era doar un joc, ne călcam în picioare

unul pe celălat, râzând când simțeam

cum ne afundăm prin piele-n pământ.

Era doar un joc, până când ai țipat

tăindu-te-n talpă de ciotul aripei

ce-mi plesni dinspre umăr.

Ai plâns când piciorul

murdar de pământ și de sânge

începu să înmugurească, iar frunze creșteau

înspre os, înspre carne, până când

au acoperit inima foșnind.

Mă faci să mă simt că la șaisprezece ani,

ai murmurat, ca o pădure speriată

de cuiburi goale de păsări,

stârnind un ecou împrăștiat spre acolo.